Souezhus penaos eo bet ingalet -pe dizingalet - an ostalerioù er barrez-mañ : etre porzh ar C'haro ha tiez kentañ ar vourc'h, seizh kilometr, seizh ostaleri ; etre Beg an Arvor ha Kroachoù Rouz, chouk  d'ar vourc'h, c'hwec'h kilometr, zero ostaleri, un hent ken borodus ha ken digevannus hag an hent bras roial etre Ghardaia ha Tamm an Raset, ha ken sec'h ha bronnoù ur garlostenn. Añfin, an dra-se 'oa ugent vloaz 'zo, abaoe eo aet niver an ostalerioù war zigreskiñ c'hoazh, siwazh deomp. Ha pa 'm boa bet tro da adprenañ ti bihan va mamm-gozh digant va c'hendirvi, goude ma femp bloaz arme, ne oan ket chomet da dortal : un ti e Linspern, a-hed-tenn da Drapig ar C'hovel, ne c'hellen ket mankout se.